एक प्यारा शेर है कि ‘मर ही जाता मैं शहर में बच गया, गांव की शीतल हवाएं साथ हैं।’ आज भी अनेक गांवों में जाएं तो वहां शीतल हवाएं, सघन अमराई और तालाब मिलेंगे। वहीं किसी कोने में छोटा-सा मंदिर हो सकता है। यह और बात है कि ऐसे मनोरम दृश्य वाले अनेक गांवों को महानगर निगलता चला जा रहा है। मेरे देखते-देखते छत्तीसगढ़ के अनेक गांव केवल अतीत की मधुर स्मृतियों में ही रह गए हैं अब। रायपुरा नामक गांव में कभी असंख्य कुम्हार हुआ करते थे, जो घड़े आदि बना कर आजीविका चलाते थे। अब तो रायपुरा भी रायपुर शहर की सीमा में आकर गुम हो चुका है। यहां बड़ी-बड़ी कॉलोनियां बस रही हैं। जमीन की कीमत बढ़ी तो गांव के पुराने लोगों ने भी अपनी जमीन बिल्डरों को बेच दी और अब अपने पुश्तैनी काम से तौबा करके किसी सेठ के यहां कोई मजदूरी कर रहे हैं या कहीं दूर गांव में जमीन खरीद कर फिर से जमने की कोशिश में हैं।